དེ་ཡངསྐྱ་བོའི་སློབ་གསོཞེས་པའི་ནང་དུ།སྐད་ཡིག་དགེ་རྒན་ནི་རྩོམ་པ་པོ་དང་།ཀློག་པ་པོ།ཁྲིད་པ་པོ།བསམ་བློ་བ།དཔྱད་བརྗོད་མཁན་གཅིག་གྱུར་གྱི་དཔེ་མཚོན་མི་སྣ་ཞིག་ཅིས་ཀྱང་ཡིན་དགོས་མོད།འོན་ཀྱང་འུ་ཚོའི་བོད་ཡིག་དགེ་རྒན་ཡོད་ཚད་ནི་ཀློག་གི་དགེ་རྒན་དང་འགྲེལ་བཤད་མཁན་པོ་རྐྱང་རྐྱང་ལས་མ་འདས་སོ་ཞེས་དང་ད་སྔ་བོད་ལ་སྐད་ཡིག་དགེ་རྒན་ཚད་ལྡན་ཞིག་བྱུང་མི་འདུག་ཅེས་གསུངས་འདུགཞིབ་ཏུ་བསམ་ན་དངོས་གནས་དེ་འདྲ་ཞིག་ཡིན་འདུགམ་མཐའ་ཡང་དེའི་ནང་གི་ཆ་རྐྱེན་དང་བོ་དེ་ངེས་པར་འཛོམས་དགོས་ཡོད།ཡིན་ཡང་རང་རེའི་སྐད་ཡིག་དགེ་རྒན་མང་བོ་ཞིག་གིས་རང་གིས་རྩོམ་མི་འབྲི་ཞིང་།དེ་བཞིན་དུ་སློབ་མའི་བྲིས་རྩོམ་ལ་དཔྱད་བརྗོད་ཡག་པོ་ཞིག་ཀྱང་སྤེལ་ཀྱི་མི་འདུག་པས།རྩོམ་འབྲི་ལ་དགའ་བའི་སློབ་མ་དོན་གཉེར་ཅན་རེ་འགས་གསར་རྩོམ་ཁ་ཤས་ཁྱེར་ནས་ཡོང་དུས།རང་རེའི་དགེ་རྒན་རྣམས་མགོ་བོ་ན་བཞིན་མི་ཤེས་ཤེས་ཁུལ་གྱིས་ཅིག་བཤད་བཞིན་ཡོད་ལ།དོན་དུ་རང་གིས་ཀྱང་སློབ་མའི་རྩོམ་ཡིག་དག་གི་གོ་བ་ལོན་གྱི་མི་འདུགརང་ཉིད་ཀྱང་འདི་འདྲའི་གནས་ཚུལ་ལ་འཕྲད་མྱོང་།ལྷག་ཏུ་སྒྱུ་རྩལ་རྩོམ་རིག་གི་རིགས།དེ་ལྟར་བཤད་ཚེ།དགེ་རྒན་ཁ་ཤས་ཀྱིས་རྩོམ་ཡིག་ནི་སློབ་མས་འབྲི་དགོས་པ་ཞིག་ཡིན་པ་ལས།དགེ་རྒན་གྱིས་བྲིས་པས་ཅི་བྱ་སྙམ་ཡང་སྲིད།དེ་ལའང་རྒྱུ་མཚན་མེད་པ་གཏན་ནས་མིན་ཏེ།དེ་ཡང་སློབ་མའི་སྣང་ངོར་དགེ་རྒན་ནི་སྐྱོན་ཀུན་ཟད་དང་ཡོན་ཏན་ཀུན་ལྡན་གྱི་སངས་རྒྱས་ལྟ་བུའི་ངོས་འཛིན་ཞིག་གནང་གི་ཡོད།དེ་བས།དགེ་རྒན་གྱིས་རྩོམ་ཁ་ཤས་བྲིས་ནས་སློབ་མ་རྣམས་ལ་བཀྲམ་ན།ཁོ་ཚོས་དེ་ལ་དགའ་མོས་ཆེན་པོ་བྱེད་ཅིང་།ལད་འབྲི་སོགས་བྱེད་པ་མ་ཟད།ཐ་ན་བློར་འཛིན་མཁན་ཡང་རེ་འགའ་བྱུང་ངེས་རེད།དེ་ནི་སློབ་མ་རྩོམ་འབྲི་ལ་དགའ་བའི་བསླུ་བྲིད་བླ་ན་མེད་པ་ཞིག་མ་ཡིན་ནམ།མ་གཞི་རྩོམ་འབྲི་བའང་བསླུ་བྲིད་ཅིག་ཡིན་པས་སོ།།